V rámci štúdie sa zistilo, že dostupné informácie o elektronických cigaretách sú obmedzené, a preto je náročné vyvodiť závery o tom, ako sa bude trh v budúcnosti vyvíjať. Okrem toho sa názory na možné účinky elektronických cigariet na zdravie, a teda na vhodné daňové zaobchádzanie, do veľkej miery líšia. Zo zdravotného hľadiska by sa preto malo pristupovať k potenciálnemu harmonizovanému zdaňovaniu elektronických cigariet opatrne. Hypotetická strata na spotrebnej dani spôsobená nahradením tradičných cigariet novými výrobkami vrátane elektronických cigariet sa odhaduje na menej než 2,5 % (2 miliardy EUR) celkových príjmov zo spotrebnej dane z cigariet. Kladná sadzba dane môže prispieť sumou približne 0,3 – 0,5 miliardy EUR do rozpočtov členských štátov, hoci sa očakávajú ťažkosti pri vymáhaní. Tieto číselné údaje treba vnímať veľmi opatrne, pretože ešte nie sú známe plné účinky pravidiel stanovených smernicou o tabakových výrobkoch, ktorá nadobudla účinnosť 20. mája 2016, najmä účinky na malých výrobcov. Smernica o tabakových výrobkoch sa týka väčšej škály výrobkov ako smernica 2011/64/EÚ vrátane bezdymového tabaku, bylinných výrobkov na fajčenie, a najmä elektronických cigariet a plniacich fľaštičiek. Smernicou o tabakových výrobkoch sa medzi iným zaviedli osobitné požiadavky na balenie, označovanie, bezpečnosť, monitorovanie a ohlasovanie elektronických cigariet.

Mnoho členských štátov okrem toho nezvolilo fiškálny režim len preto, že tieto výrobky sa na ich trhu nepredávajú. Tabakové výrobky typu „Heat-Not-Burn“ v súčasnosti používa menej než pol milióna ľudí v EÚ a zistilo sa, že nahrádzanie tradičných tabakových výrobkov je zanedbateľné.

Komisia sa domnieva, že vzhľadom na to, že tento trh je nový a stále sa vyvíja, by bolo veľmi náročné v tejto fáze vytvoriť harmonizovanú konkrétnu definíciu, ktorá by obsiahla tieto výrobky v ich súčasnej podobe a aj v ich budúcom vývoji. Na niektoré z týchto výrobkov sa už, hoci nepriamo, smernica vzťahuje, pretože obsahujú tabak. Podľa Komisie by bolo možné tieto výrobky zdaniť rovnakou sadzbou ako tabak na fajčenie podľa tejto smernice. Komisia sa rozhodla opätovne zaoberať touto otázkou spolu s ďalším hodnotením v rámci programu REFIT a so správou o zdaňovaní tabaku, ktoré sa majú predložiť na základe článku 19 smernice 2011/64/EÚ.

b)Nezákonný obchod so surovým tabakom

Surový tabak v súčasnosti nespadá do tovaru podliehajúceho spotrebnej dani v zmysle smernice 2011/64/EÚ. Počas hodnotenia v roku 2014 bol ohlásený odklon surového tabaku do obehu nelegálneho tovaru. Odklon surového tabaku do obehu nelegálneho tovaru je jednoduchší ako odklon tabakových výrobkov, pretože monitorovacie nástroje, ako je kontrolný systém pohybu tovaru podliehajúceho spotrebnej dani (EMCS), sa nevyužívajú na monitorovanie pohybu surového tabaku. Objem nezákonného obchodu so surovým tabakom sa odhaduje na približne 10 000 ton za rok, čo predstavuje približne 1 % trhu surového tabaku v EÚ. Ak by sa z tohto objemu surového tabaku vyrobili cigarety, mohlo by to spôsobiť daňový únik vo výške jednej až dvoch miliárd EUR, v celkovej hodnote 1,6 až 2,7 % súčasných príjmov z cigariet.

Začlenením surového tabaku do tovaru podliehajúceho spotrebnej dani by sa posilnila kontrola, a tiež by sa uložili administratívne náklady a náklady na dodržiavanie predpisov pre oprávnených prevádzkovateľov. Tieto náklady sú vysoké v porovnaní s hodnotou výroby, približne 35 % trhovej ceny surového tabaku v EÚ. V porovnaní s celkovým trhom so surovým tabakom v EÚ by tieto náklady predstavovali približne 8 % z jeho hodnoty. To by viedlo k strate konkurencieschopnosti tabaku vypestovaného v EÚ v porovnaní s dovážaným tabakom. Regulačné náklady pozostávajú zo zriadenia a získania povolenia na prevádzku daňového skladu a zo získania a prepravy tovaru podľa systému EMCS. Poskytlo by to výhodu pestovateľom a prvým spracovateľom mimo EÚ, ktorí by nemuseli znášať tieto náklady, ale stále by mohli vyvážať (surový) tabak do EÚ. Okrem toho je nepravdepodobné, že suma nezaplatenej dane, ktorá by sa mohla vymôcť v dôsledku monitorovania systémom EMCS, bude vyššia ako administratívne náklady a náklady na dodržiavanie predpisov, ktoré vynaložili hospodárske subjekty a v menšej miere orgány verejnej správy.

Komisia by preto podporila odporúčanie uvedené v externej štúdii, ktorého záverom je, že zahrnutie surového tabaku medzi tovary podliehajúce spotrebnej dani by bolo neprimerané a že podobný prínos by sa mohol dosiahnuť s nižšími nákladmi prostredníctvom spoločného regulačného rámca pre pestovateľov a prvých spracovateľov v EÚ. Niektoré členské štáty už zaviedli vnútroštátny regulačný rámec, ktorým sa vyžaduje, aby sa hospodárske subjekty registrovali a viedli záznamy o zásobách a pohybe surového tabaku.

c)Daňovo podmienené nahrádzanie cigariet lacnými cigarkami

Minimálna sadzba spotrebnej dane uplatňovanej na kategóriu „cigary a cigarky“ je nižšia ako sadzba za cigarety. „Hraničné“ cigarky majú podobné vlastnosti ako cigarety, ale môžu sa predávať za nižšiu cenu, pretože sú zaradené ako cigarky a vzťahuje sa na ne výhodnejšie daňové zaobchádzanie. Takého hraničné výrobky môžu spôsobiť zníženie príjmov, narušenie hospodárskej súťaže a narušenie politík kontroly tabaku.

V rámci štúdie sa zistilo, že nahrádzanie cigariet hraničnými cigarkami na základe rozdielov zdanenia výrazne kleslo z dôvodu nadobudnutia účinnosti revidovanej definície kategórie „cigary a cigarky“ 1. januára 2015 uvedenej v smernici a z dôvodu následného prijatia príslušných daňových štruktúr členskými štátmi.

Komisia preto podporuje odporúčanie uvedené v externej štúdii, že ďalšie opatrenia týkajúce sa tejto záležitosti na úrovni EÚ sú neopodstatnené. Smernicou sa umožňuje členským štátom vytvoriť daňovú štruktúru, ktorou sa zníži motivácia konkurovať cigaretám lacnými cigarkami. Členské štáty by mohli napríklad zaviesť alebo zvýšiť osobitné dane alebo minimálnu spotrebnú daň z tejto kategórie výrobkov.